정조 6년
壬寅三月十三日辰時。上御誠正閣。大臣備局堂上。引見入侍。守令邊將。同爲入侍時。領議政徐命善。左議政洪樂性。右議政李福源。行知中樞府事具善復。行戶曹判書金華鎭。行吏曹判書李命植。左參贊鄭尙淳。兵曹判書鄭好仁。江華留守金熤。工曹判書徐有慶。刑曹判書李性源。禮曹判書金魯鎭。行副司直鄭民始。漢城判尹鄭昌聖。漢城左尹李昌運。刑曹參判李柱國。行副司直李敬懋。兵曹參判蔡弘履。持平李泰永。校理徐有成。左承旨徐有防。假注書尹序東。事變假注書李顯道。記注官金鳳顯金健修。果川縣監鄭東浚。牛峴僉使金光澤。助羅浦萬戶尹昌莘。以次進伏訖。命善等曰。勞動之餘。聖體。若何。上曰。一樣矣。命善等曰。痰滯之症。若何。上曰。少勝矣。命善等曰。王大妃殿氣候。若何。上曰。一樣矣。命善等曰。惠慶宮氣候。若何。上曰。一樣矣。命善曰。日昨臣等所坐。卽無嚴之罪也。宜被重勘。而處分尙今不下。臣等不勝惶懍矣。上曰。過矣。命善曰。臣等常以謹畏爲心。而自陷不敬之科。倖免譴責之罰。則莫可以警勵具僚矣。樂性曰。臣等被罪然後。具僚可警。而紀綱乃立矣。上曰。豈以卿等之被罪。可以警勵具僚乎。所引誠過矣。樂性曰。聖敎如是。臣等益無所達矣。上曰。大臣奏事可也。命善曰。頃因東萊前府使趙英鎭上疏回啓。倭供米手標買賣。更令新萊伯。參量便否。論理陳聞後。稟處事。批下矣。卽見東萊府使李秉模狀啓。則備陳勒買之不足慮。僞標之無所售。而質之以終必無憂。結之以行無不可。仍請廟堂之稟旨。分付矣。旣知其有利而無害。且爲災年。聊賴之資。則一切禁遏。殊非爲民流遷之意。而至於官府買賣。則不但事面之不正。乘時榷利亦不無害及民間之慮。依初覆啓。在民則勿禁。在官則嚴防事。分何萊府。何如。上曰。依爲之。出擧條命善曰。此洪忠監司李崇祜狀啓也。首以牟作租。依昨年定式。量其民戶穀摠。而許之然後。計開數爻於分留狀爲辭。繼又盛陳雙樹安興貢津三倉糶糴之弊。仍以爲雙樹。則限二萬五千石留置山城。分糶近面。而五千石依前日分俵例。別儲於遠面倉。三萬以外則隨其漸加。分送各邑。安興則依二留一分之規。留其四千。糶其二千。通一境分給。而其外分糶各邑者。永許仍留本邑。依他分留。如雙樹之例。貢津則以牙山分俵條還錄於本倉。通融計數。折半留分。而如非竝軍餉狀請加分之時。則半留條。無得一石加分。各邑分俵米七十餘石。仍置各邑。半分半留。請令廟堂。稟旨。分付矣。以牟作租事。參量民穀。從便換色。旣有昨年稟定。依狀請施行。三倉分留事。規模不一。出納無常。吏有夤緣作奸之習。民有轉輸貽弊之端。今若依此釐正。同其式例。使儲留實。而分俵均。則許多弊源。可期蘇革。竝許其所請。仍令道臣。成出節目。以爲永久遵行之地。何如。上曰。依爲之。出擧條命善曰。頃因濟州御史朴天衡別單諸條中。可以釐革變通者。令道臣論理啓聞之意。覆奏。分付矣。卽見全羅監司朴祐源狀啓。則貢米事。以爲本道入送。歲爲二百石。而近因奴婢耗縮。貢米不足。故以均廳句管米。推移以送。或以高敞興德區劃。以致遠輸之稽滯。此後必以附近邑。從便劃送云。陪持事。以爲道內各驛。近甚凋殘。幾至絶站。而今又創本州狀啓轉付之規。則實有難支之慮。且以本道事例言之。狀啓或以京房子。或以驛急走專人直呈。有異撥路之遞傳。轉付一款。有難創行云。羅鋪事。以爲自今運米時。必以精實準斛者擇送。自臣營發遣褊裨。眼同裝載。毋或如前作奸事。別爲定式。而至於涼臺八升之價。己丑節目。米一石定以三兩。涼臺一立。定以一錢六分。以此折計。則一立價爲八升。今若改定一斗。則涼價米直。太不相當。貿遷還作。實有不足之患云。而竝令廟堂。稟旨。分付爲請矣。貢米遠輸之弊。今旣釐正。可免耽羅間斷之患。永爲定式。毋或違越之意。更加申飭道內。旣無撥路遞傳之規。則轉付一款。非所可論置之。羅鋪運米。道臣旣以送裨裝發。申明科條。則自此庶無從中作奸之慮。而涼臺之不得增加。事勢所拘。果難變通。依前節目施行事。分付。何如。上曰。依爲之。出擧條命善曰。諸道加分之請。纔已覆奏許施矣。第念半留。所以備荒也。而爲守令者。或不深思遠慮。惟事快意優分。以至留庫之數大縮。則前頭需用時。其將何處得來乎。雖云秋成之間。別無所用。與其留置陳腐。曷若改色取耗。然秋成之如意。有未可預料。苟或難捧。反貽民弊。初不如撙節之爲宜。雖令道臣。參量分排。而道臣坐在裏許。亦不無拘牽曲副之慮。必須細加斟酌。務從裁損。使留庫之數。不至大縮事。分付諸道。何如。上曰。依爲之。出擧條命善曰。鍾城府使崔台衡年近七十。再赴六鎭。邊上弊邑。其能銳意爲治。有未可必。鍾城府使崔台衡改差。令該曹更爲擇差。待下批。其令不多日內辭朝。何如。上曰。依爲之。出擧條命善曰。寧邊屢易其代。邑事之瘝曠。夫馬之留滯。已極可㦖。而新府使吳載熙若待其次第交龜。始爲赴任。則其間又將費了數朔。且載熙陞資屬耳。旋令出宰。殊非當初內遷之意。寧邊府使吳載熙改差。勿論文武。更爲差出。使之從速辭朝。何如。上曰。依爲之。出擧條命善曰。戶曹判書金華鎭。刑曹判書李性源。行副司直徐有隣。備局堂上還差。徐有隣仍察有司之任。金華鎭徐有隣貢市堂上差下。李性源海西句管。徐有隣湖西句管。漢城判尹鄭昌聖京畿句管堂上差下。使之察任。何如。上曰。依爲之。徐有寧一體差下可也。出擧條命善曰。摠戎使李昌運本廳方有釐正事。而所帶京兆。不無相妨之端。左尹之任。許遞。何如。上曰。依爲之。出擧條福源曰。國朝寶鑑跋文啓下後。領府事送言於臣。以爲跋文中。歷敍之際。十二朝誤書以十一朝云。取見原本則果然矣。此與字句錯誤有異。改付標則未安。跋文一通。改書啓下之意。分付都監。莫重文字。有此不審。事體所在。不可無警。大提學金鍾秀從重推考。何如。上曰。依爲之。出擧條上曰。跋文中何朝不爲歷敍乎。福源曰。端廟朝矣。光廟朝以前。旣有寶鑑。故跋文撰述之際。致意於光廟朝以後。故似誤以十一朝歷敍矣。命善曰。臣聞訓將之言。則鎭川地。有行止殊常之人。頗有誑惑人心。騷動鄕曲之慮。故自捕廳捉來嚴囚云矣。上曰。厥漢本事。果何如。善復曰。自右邊捕廳。連日盤問。則一則曰爲地理云。一則曰爲卜術云。一則曰爲文云。而結幕於深山中。行止極涉殊常。兩漢則江東人。一漢則谷山人云矣。上曰。江東谷山之漢。何爲往在於鎭川耶。善復曰。行止旣如此。而且其所居處是安城。所通要路峻嶺之下。故厥漢被捉之後。本倅已爲撤毁其草幕。而其中又有一漢。卽西原人云矣。上曰。其爲誑惑之慮則必多矣。捕將出去。盤問其情節。以聞可也。華鎭曰。因訓局草記。洪重仁菜田代土一款。從長處決後。草記事。命下矣。取考文書。則乙酉年。依傳敎。一結五十負價。錢六百兩。已爲出給。今無更爲處決之事矣。上曰。領府事詳知此事本末。卿其往問于領府事。而爲之可也。昌聖曰。今此景慕宮募入民家家垈。所入田地。令戶曹從實籌摘後。本價與代土間。從便磨鍊。備給各其本主。何如。上曰。依爲之。出擧條上曰。給價代土。有可爲之道乎。華鎭曰。此甚爲難矣。昌聖曰。代土則有略干可給之道矣。善復曰。大君房王十里所在二作及於義洞菜田一作。洪重仁謂皆伊時賜給之田。而洪德。以蔬菜進上云云。然此田卽本房曾所遺漏之田也。上曰。今則屬於何處乎。善復曰。今則爲私田矣。福源曰。此是無文書之事。且民人互相買賣。已多年所。決不可許給矣。華鎭曰。前判義禁具善復。以羅卒鵲衣事。有所筵稟。而往復該曹。從長擧行後。草記事。命下矣。額內外羅卒八十名。不必竝給鵲衣。之次額內四十名。每年一疋木式磨鍊差下。則足可輪回製着。故敢此仰達矣。上曰。依爲之。出擧條上曰。王府羅卒。在前何無官給鵲衣之事乎。華鎭曰。玉堂引陪及諫院喝導。元無料布。故有官給之例。憲府所由及禁府羅卒。本有料布。且有出使禁亂之事。故無官給之規矣。上曰。宗親府蔘價木事。前戶判詳知之矣。卿往復於宗親府有司堂上。後日次對。更爲登奏可也。華鎭曰。他司之如議政府中樞府。若視此爲例。則事甚爲難矣。上曰。他司何必以此引例乎。命善曰。政府則本無蔘木矣。民始曰。政府亦有之矣。上曰。其所送蔘木。何如。華鎭曰。只有名色。而全不成樣矣。華鎭曰。庚辰作米。前旣裁減修理。契餘米惠廳堂上。昨年又爲取去。本曹之漸次減損。亦屬可悶矣。命植曰。前掌令李澤徵所啓。盛陳保安驛凋弊。遠地由行之費。褊裨營屬之弊。請以承文參下窠。相換差送矣。本驛之難支。臣亦熟知。而目下釐弊。實無善策。大凡居官之道。只係其人之優劣。不在槐院與國子。況其許多爲弊。雖換他驛。他驛亦復如此。官制有難猝改。惟在差除之際。另加擇擬。給暇之時。着意察飭。庶可支過。仍前置之。亦令廟堂。措辭行會於該道道臣。何如。上曰。依爲之。出擧條好仁曰。景慕宮涵春苑墻垣缺落處。每年有修改之例。今年則何以爲之乎。上曰。若經今夏潦雨。則何如耶。善復曰。若又經潦。則必益頹圮。而此異於新築之役。只補其缺落處。好矣。上曰。此與闕內墻垣有異。修補。可也。好仁曰。今番武科出身。除應頉。當使之赴防。而在前西北。若値失稔之時。則爲慮主客俱困之弊。有除防納米之例矣。今番則何以爲之乎。敢稟。上曰。今番除防可也。出擧條命善曰。景慕宮前蓮池。今已畢役矣。上曰。其大。何如。善復曰。大如永祐園蓮池矣。上曰。防築何時可畢乎。善復曰。四五日後。可以畢役矣。上曰。防築以內外爲限乎。善復曰。臣問於右相。以泮界廛界。定其名號。使不相混。而兩邊刻石以立矣。性源曰。臣以義州殺獄事。有仰達者矣。上曰。待後日次對陳達可也。上曰。李性默事。已爲査實乎。性源曰。纔已祕關於京畿監營。而姑未査出矣。上曰。以奴證主。終是法外。而若見其原情。則自有可知之道矣。性源曰。其中一節。有可究問者矣。上曰。至於此事。反覆狀辭。多有疑端。而以問目外說話啓聞。抑又何意。且其文案極爲疑晦。必有委折。性默京居家屬中。各別査問。則可以知之矣。命善曰。見其供辭。則似可知之矣。上曰。其供若不分明。則性默移禁府處之。則可知其委折矣。魯鎭曰。皇壇祝式。成於先朝。故其中數處字句。有不可不到今釐正者。宜令館閣之臣。趁卽撰改。故敢此仰稟矣。上曰。依爲之。出擧條魯鎭曰。本曹以掌禮衙門。又當今秋設場之期公廨之年久頹圮處。雖自臣曹略加修葺。至於墻垣之自戶曹修築。本是定例。而有名無實。隨築卽毁。見今四無防蔽。一任毁缺。非但不成官府貌樣。來頭貢人之弊。亦不可不念。臣意則取其棘圍所入之費。別定計士。另飭匠手。依丕闡堂例。堅築厚覆。以除棘圍之弊。事甚便當。以此。分付該曹。何如。上曰。依爲之。出擧條上曰。築以墻垣。則其所入物力。與棘圍。何如。命善曰。一築之後。其爲省費勝於棘圍矣。上曰。諸道監司。皆已出巡耶。命善曰。江原監司金憙尙不出巡云矣。上曰。何不出巡乎。命善曰。似因以向者辭疏。有所引義而然矣。柱國曰。觀旂橋補築處。面勢甚不平正。毁其不正處。而補築。何如。上曰。判尹以爲如何。昌聖曰。毁其一邊。而補築之。則物力似不多費。否則工費有多入之慮。而此橋面勢上廣下殺。故貌樣極爲不好矣。華鎭曰。橋勢之當初不正。以其水頭之衝破閭舍。故在前斜築。似慮水患而然矣。昌聖曰。今雖正其不正。水頭衝破。則似不必爲慮矣。上曰。訓將仰陳所見可也。善復曰。橋勢不正。果如判尹所奏。而水頭衝破。則似有其慮矣。上曰。此則姑置之。可也。持平李泰永啓曰。新除授掌令柳匡國時在洪忠道木川地。掌令李穦時在慶尙道龍宮地。司諫院司諫權時在京畿抱川地。獻納鄭彦郁時在洪忠道扶餘地。請竝斯速乘馹上來事。下諭。上曰。依啓。上曰。諫院憲府下諭。何不竝啓。而分爲二啓。有損臺體矣。有防曰。持平李泰永下諭。啓辭陳達之際。未免有做錯之失。事體未安。推考。何如。上曰。生疎之致。勿推。可也。泰永曰。臣風采巽軟。言議拙訥。本不合於淸朝耳目之任。而逖違之餘誠切覲光。章皇出肅。冒沒登筵矣。奏對之際。未免有做錯之失。以至承宣問備之擧。其何敢一刻晏然仍冒於臺次乎。請命遞斥臣職。上曰。勿辭亦勿退待。泰永曰。臣有區區所懷。敢此仰達矣。上曰。避啓下批後。當陳所懷。而承批之前。徑陳所懷。推考。可也。仍命書榻敎曰。持平李泰永推考。泰永曰。臣筵體生疎。觸事失措。俄有承宣問備之請。今又承特敎。誨責備至。臣之不稱之實。於是尤著矣。其何敢一刻抗顔。仍冒於臺次乎。請命遞斥臣職。上曰。勿辭。有防曰。持平李泰永再啓煩瀆。退待物論矣。上曰。知道。泰永趨出。上曰。下直守令進前。邊將繼此進前可也。鄭東浚進前。上下詢職姓名。東浚曰。果川縣監鄭東浚矣。上曰。七事以侍從臣故不問之矣。上曰。所執過矣。古今異宜。豈可以非前例之事。强爲過辭乎。此與沁留事有異乎。命善曰。其心則有可觀者矣。上曰。少休亦何妨乎。命宣諭。有防讀宣諭別諭訖。命退。金光澤進伏。上下詢職姓名。光澤曰。牛峴僉使金光澤矣。上曰。牛峴僉使。可謂善爲之乎。善復曰。以習讀爲此任者。前後無有矣。上曰。下往善爲之。尹昌莘進伏。上下詢職姓名。昌莘曰。助羅浦萬戶尹昌莘矣命宣諭。有防讀宣諭訖。命退。上曰。沁留何時下去乎。熤曰。不得以私馬下去。故待府屬上來。明日當下去矣。命善曰。江華船艙事。議各不一。猝難回啓矣。熤曰。船艙移設。果是重大之事。而今此戰船所繫處。則萬萬不可矣。上曰。移設於此處。則必勝於此乎。熤曰。卽今船艙。決非艤船之所。彼勝於此處者。果有之而訓將。則以爲。玉浦浦口。漸次衝落。不過五六年。則戰船船艙處。必爲恰好云矣。樂性曰。卽今船艙處。若爲善治。則亦可爲之云矣。熤曰。船底之水。雖不厚積。若深掘引水。則亦可爲好。而松亭則無引水之道。大抵地形廣闊水勢平穩。潮入潮退時。戰船必一日再泛然後。可爲急時之具。而此則一朔纔爲再泛。雖有不時之用。亦無轉動之道矣。上曰。船艙所在處。居民之以爲便否者。果如何耶。熤曰。船艙處果有利益於居民。故松亭之民。或恐移設於他處。他處之民。皆願其移設矣。熤曰。船艙旣不可猝移。則戰船修補。誠爲時急矣。命善曰。戰船修補。旣不及年限。則無前例創出。亦屬。何如矣。上曰。禁府時囚。已爲開坐乎。華鎭曰。筵退後當開坐矣。上曰。移義禁府者。爲安岳出身乎。善復曰。然矣。姜宗燁則以初試數外人冒法入場矣。上曰。刑判詳陳之。可也。性源曰。姜宗燁招內。以爲今番初試幸得入格。同行落榜人元重郁自請捧價代射云。故果令代射。而未射之前。被捉的實云。重郁之招。一如宗燁。朴鳳起則以擧子服色。數外入場。而非爲代射。果以卜直入場云。終不承款矣。上曰。旣係科場用情。判義禁出去開坐嚴問。若不承款。則具格嚴囚東間可也。命備堂先退。上曰。訓將禁將更爲進前。可也。善復等進伏。上曰。俄所云云。鎭川罪人事。情迹。果何如。善復曰。厥漢結幕山中。常在土窟之中。而聞洞人所傳。則以爲。膂力過人。能左右挾一石米往來云。其追後捉來之人。所持器械極涉殊常矣。上曰。禁將亦聞之乎。敬懋曰。臣則初未及聞之。而發捕時。始得聞之矣。上曰。卿亦將任。而何不聞之乎。以其新爲將任。而不爲聞之耶。善復曰。急發祕關於三道。問其根派來歷。以知其蹤跡。宜矣。善復曰。李延弼能譏詗捉來。誠可嘉矣。上曰。予已知其爲人。其來歷。何如耶。善復曰。是乃李𡊠之族人云矣。有防曰。故判中樞李石亨之子孫云矣。上曰。李鎭璧事。果善爲矣。善復曰。李秉濟李東善。以新恩果來。見於臣。皆曰。其父其兄獲蒙特宥。感泣天恩。無以報答云矣。敬懋曰。非但此二人之感泣天恩而已。武士輩聞伊日下敎。亦皆感歎云矣。命退。諸臣以次退出。